CELEX: 32019D0488
Language: da
Date: 2019-03-25 00:00:00
Title: Kommissionens gennemførelsesafgørelse (EU) 2019/488 af 25. marts 2019 om ændring, for så vidt angår GSS-stationerne på Ascension og Falklandsøerne, af gennemførelsesafgørelse (EU) 2016/413 om placeringen af den jordbaserede infrastruktur for det system, der er etableret under Galileoprogrammet, og de foranstaltninger, der er nødvendige for dens drift, og om ophævelse af gennemførelsesafgørelse 2012/117/EU (EØS-relevant tekst.)

26.3.2019   
               
               
                  DA
               
               
                  Den Europæiske Unions Tidende
               
               
                  L 84/4
               
            
         KOMMISSIONENS GENNEMFØRELSESAFGØRELSE (EU) 2019/488
         af 25. marts 2019
         om ændring, for så vidt angår GSS-stationerne på Ascension og Falklandsøerne, af gennemførelsesafgørelse (EU) 2016/413 om placeringen af den jordbaserede infrastruktur for det system, der er etableret under Galileoprogrammet, og de foranstaltninger, der er nødvendige for dens drift, og om ophævelse af gennemførelsesafgørelse 2012/117/EU
         (EØS-relevant tekst)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) nr. 1285/2013 af 11. december 2013 om etablering og drift af de europæiske satellitbaserede navigationssystemer og om ophævelse af Rådets forordning (EF) nr. 876/2002 og Europa-Parlamentets og Rådets forordning (EF) nr. 683/2008 (1), særlig artikel 12, stk. 3, litra c), og
         ud fra følgende betragtninger:
         
                     (1)
                  
                  
                     I bilaget til Kommissionens gennemførelsesafgørelse (EU) 2016/413 (2) er det fastsat, at der etableres GSS-stationer på Ascension og Falklandsøerne, territorier, der henhører under Det Forenede Kongerige Storbritannien og Nordirland (i det følgende benævnt »Det Forenede Kongerige«).
                  
               
                     (2)
                  
                  
                     Den 29. marts 2017 meddelte Det Forenede Kongerige Det Europæiske Råd, at landet har til hensigt at udtræde af Den Europæiske Union i overensstemmelse med artikel 50 i traktaten om Den Europæiske Union. Det betyder, at Det Forenede Kongerige bliver et tredjeland, og at EU-retten ophører med at finde anvendelse på landet fra den 30. marts 2019, medmindre der fastsættes en anden dato i udtrædelsesaftalen, eller Det Europæiske Råd efter aftale med Det Forenede Kongerige med enstemmighed fastsætter en anden dato.
                  
               
                     (3)
                  
                  
                     De fleste GSS-stationer er beliggende på et en EU-medlemsstats territorium, hovedsagelig af hensyn til sikkerheden i Unionen og dens medlemsstater. Etablering og drift af GSS-stationer på et tredjelands område er ikke udelukket, men det forudsætter indgåelsen af aftaler med det pågældende land, særligt vedrørende sikkerhed.
                  
               
                     (4)
                  
                  
                     Da Det Forenede Kongerige bliver et tredjeland fra den 30. marts 2019 eller fra en anden dato, der er fastsat i udtrædelsesaftalen eller fastsat med enstemmighed af Det Europæiske Råd efter aftale med Det Forenede Kongerige, og da der ikke er blevet indgået nogen aftale med Det Forenede Kongerige fra denne dato, bør GSS-stationerne beliggende på Ascension og Falklandsøerne nedlægges. Selv hvis datoen for Det Forenede Kongeriges udtræden skulle ligge senere end den 30. marts 2019, er det nødvendigt at tage hensyn til flytning og transport af det materiel, som de to stationer består af.
                  
               
                     (5)
                  
                  
                     Bilaget til gennemførelsesafgørelse (EU) 2016/413 bør derfor ændres.
                  
               
                     (6)
                  
                  
                     Foranstaltningerne i denne afgørelse er i overensstemmelse med udtalelse fra det udvalg, der er nedsat ved artikel 36, stk. 1, i forordning (EU) nr. 1285/2013 —
                  
               VEDTAGET DENNE AFGØRELSE:
         
            Artikel 1
            I bilaget til gennemførelsesafgørelse (EU) 2016/413 på linjen vedrørende GSS-stationer i kolonnen »Placering og foranstaltninger til sikring af driften« slettes ordene »på Ascension,« og »på Falklandsøerne,«.
         
         
            Artikel 2
            Denne afgørelse træder i kraft på tredjedagen efter offentliggørelsen i Den Europæiske Unions Tidende.
            Det anvendes fra den 30. marts 2019.
         
         
            Udfærdiget i Bruxelles, den 25. marts 2019.
            
               
                  På Kommissionens vegne
               
               Jean-Claude JUNCKER
               
                  Formand
               
            
         
         
            (1)  EUT L 347 af 20.12.2013, s. 1.
         
            (2)  Kommissionens gennemførelsesafgørelse (EU) 2016/413 af 18. marts 2016 om placeringen af den jordbaserede infrastruktur for det system, der er etableret under Galileoprogrammet, og de foranstaltninger, der er nødvendige for dens drift, og om ophævelse af gennemførelsesafgørelse nr. 2012/117/EU (EUT L 74 af 19.3.2016, s. 45).